เร่งประสานให้การช่วยเหลือผู้ประสบวาตภัยในพื้นที่ 3 จังหวัด
กรมป้องกันและบรรเทาสาธารณภัย รายงานสถานการณ์จากหย่อมความกดอากาศต่ำกำลังแรงที่ปกคลุมบริเวณทะเลจีนใต้ตอนกลางมีแนวโน้มจะเคลื่อนเข้าปกคลุมสาธารณรัฐสังคมนิยมเวียดนามตอนล่างและปลายแหลมญวน ทำให้ลมตะวันออกและตะวันออกเฉียงเหนือที่พัดปกคลุมประเทศไทยตอนบน อ่าวไทย มีกำลังแรงขึ้น ทำให้บริเวณดังกล่าวมีพายุฤดูร้อนเกิดขึ้น โดยเริ่มบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออกและภาคใต้ เกิดพายุฝนฟ้าคะนอง ลมกระโชกแรงและลูกเห็บตกบางแห่ง ในห้วงวันที่ 1 -3 เมษายน 2565 ส่งผลให้มีสถานการณ์ในพื้นที่ 3 จังหวัด ได้แก่ พิจิตร ยโสธร และตรัง รวม 3 อำเภอ 3 ตำบล 3 หมู่บ้าน บ้านเรือนเสียหาย 17 หลัง ได้ประสานจังหวัดและหน่วยงานที่เกี่ยวข้องในพื้นที่สำรวจความเสียหายและให้การช่วยเหลือผู้ประสบภัยในเบื้องต้นแล้ว ทั้งนี้ ประชาชน สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง